**Z M L U V A**

**o zriadení spoločného obecného úradu**

uzatvorená na základe § 20a zákona č. 369/1990 Zb. o obecnom zriadení a zákona č. 416/2001 Z.z. o prechode niektorých pôsobností z orgánov štátnej správy na obce a na vyššie územné celky

(v ďalšom texte ako „zmluva“)

**I.**

**Účastníci zmluvy**

1.1 Účastníkmi zmluvy sú obce okresu Bardejov, ktoré podpísali túto zmluvu v znení jej textu a organizačný poriadok spoločného obecného úradu, ktoré tvoria neoddeliteľnú súčasť zmluvy a ktoré tým prejavili vôľu zriadiť spoločného obecného úradu obcí na zabezpečenie činností, ktorých spoločný výkon považujú za hospodárny, efektívny a lepšie zabezpečujúci ciele a povinnosti stanovené im právnymi predpismi.

1.2 Účastníkmi zmluvy sú tieto obce:

Obec Raslavice

Obec Osikov

Obec Hertník

Obec Šiba

Obec Bartošovce

Obec Janovce

Obec Vaniškovce

Obec Stuľany

1.3 Účastníci zmluvy vyhlasujú, že na uzatvorenie tejto zmluvy im bol vyslovený súhlas nadpolovičnou väčšinou všetkých poslancov každej obce, ktorá je účastníkom zmluvy.

**II.**

**Predmet a účel zmluvy**

2.1 Predmetom tejto zmluvy je dohoda účastníkov zmluvy o zriadení spoločného obecného úradu na zabezpečenie preneseného výkonu štátnej správy na úseku stavebného poriadku a na vykonávanie pôsobnosti špeciálneho úradu pre miestne komunikácie a účelové komunikácie (ďalej len úsek dopravy).

2.2 Účelom zriadenia spoločnej úradovne je efektívnejšie, hospodárnejšie a účelnejšie vykonávať svoju činnosť vo vymedzených oblastiach, aby boli zabezpečené právnymi predpismi stanovené výkony právomocí a úloh samosprávy obcí a prenesenej štátnej správy na obce.

2.3 Spoločný obecný úrad nie je právnickou osobou a nemá vlastnú právnu subjektivitu.

**III.**

**Názov a sídlo**

3.1 Názov je: Spoločný obecný úrad Raslavice (v ďalšom texte zmluvy a stanov ako „spoločná úradovňa“).

3.2 Sídlom spoločného obecného úradu je sídlo v mieste štatutára –úradujúcej obce - Hlavná 154/30, 086 41 Raslavice.

Bankové spojenie : Prima banka Slovensko, a.s.

číslo účtu : 3618242013

IBAN: SK10 5600 0000 0036 1824 2013

**IV.**

**Organizačný poriadok spoločného obecného úradu**

4.1 Neoddeliteľnou súčasťou tejto zmluvy je Organizačný poriadok spoločného obecného úradu, ktorý bližšie určujú a podrobnejšie upravujú ustanovenia tejto zmluvy.

4.2 Účastníci tejto zmluvy jej podpisom súhlasia zároveň s obsahom organizačného poriadku spoločného obecného úradu, prijímajú ich, považujú ich za celok s touto zmluvou a zaväzujú sa nimi riadiť rovnako ako obsahom zmluvy.

**V.**

**Doba trvania zmluvy**

5.1 Táto zmluva sa uzatvára a spoločný obecný úrad sa zriaďuje na dobu neurčitú.

**VI.**

**Vymedzenie základných pojmov**

6.1 Účastníckou obcou sa rozumie obec, ktorá je účastníkom tejto zmluvy s cieľom podieľať sa na kreovaní a fungovaní spoločného obecného úradu.

6.2 Oblasti výkonu sú oblasti kompetencií, ktoré obce vykonávajú prostredníctvom spoločného obecného úradu a ktoré sú stanovené v bode 7.1 článku VII tejto zmluvy.

6.3 Úradujúcou obcou sa rozumie obec, ktorej starosta plní funkciu štatutára spoločného obecného

úradu.

6.4 Úradujúcim štatutárom sa rozumie starosta, ktorý bol zvolený volebným valným zhromaždením za štatutárny orgán spoločného obecného úradu.

**VII.**

**Oblasti výkonu spoločného obecného úradu**

7.1 Spoločný obecný úrad zabezpečuje pre účastnícke obce výkon agendy v nasledovných oblastiach výkonu:

1. Pôsobnosť stavebného úradu na úseku územného plánovania a stavebného poriadku (1 zamestnanec)
2. Úsek dopravy (1 zamestnanec)

7.2 Účastníci tejto zmluvy sa zaväzujú, že budú prostredníctvom spoločného obecného úradu vykonávať agendu aspoň z jednej oblastní výkonu. Porušenie tohto záväzku má za následok zánik účastníctva na tejto zmluve aj v spoločnej úradovni.

7.3 Každá účastnícka obec oznámi spoločnému obecnému úradu bez zbytočného odkladu po uzatvorení tejto zmluvy oblasti, ktorých výkon bude zabezpečovať prostredníctvom spoločného obecného úradu. Ak účastnícka obec zužuje alebo rozširuje rozsah oblastí výkonu, ktorých agendu má záujem zabezpečiť prostredníctvom činnosti spoločného obecného úradu, bez zbytočného odkladu túto skutočnosť oznámi štatutárovi spoločného obecného úradu, ktorý jej pri realizácii tejto zmeny poskytne všetku potrebnú súčinnosť. Zúženie alebo rozšírenie rozsahu oblastí výkonu môže účastnícka obec uskutočniť vždy len k 30.09. príslušného roka.

7.4 Spoločný obecný úrad nemôže odmietnuť zabezpečiť výkon agendy v oblastiach výkonu účastníckej obci.

7.5 Spoločný obecný úrad najmä zabezpečuje odbornú, administratívnu a organizačnú agendu, vypracováva písomné vyhotovenia všetkých rozhodnutí účastníckych obcí- oblastiach výkonu uvedených v bode 7.1, zabezpečuje písomnú agendu všetkých účastníckych obcí v rozsahu prenesených právomocí v oblastiach výkonu, zabezpečuje odborné podklady a iné písomnosti pre rozhodnutia obcí v rozsahu prenesených kompetencií oblastí výkonu, zhromažďuje podkladový a právny materiál pre vydávanie rozhodnutí starostov a vypracúva písomné rozhodnutia starostov v rozsahu prenesených kompetencií oblastí výkonu, zabezpečuje na požiadanie starostov potrebné podklady a odbornú pomoc pri plnení úloh vyplývajúcich z platnej právnej úpravy.

**VIII.**

**Práva a povinnosti účastníkov zmluvy**

8.1 Účastnícke obce sú povinné bezodkladne poskytnúť spoločnému obecnému úradu údaje a písomnosti, ktoré sú potrebné pre plnenie úloh oblastí výkonu podľa príslušných právnych predpisov.

8.2 Účastnícke obce sú povinné vyvíjať činnosť na dosiahnutie riadneho plnenia úloh spoločného obecného úradu a zdržať sa akejkoľvek činnosti, ktorá by mohla znemožniť alebo sťažiť činnosť spoločného obecného úradu.

8.3 Účastnícke obce sú povinné finančne prispievať na činnosť spoločného obecného úradu v rozsahu, spôsobom a v lehotách v tejto zmluve a v stanovách uvedených.

8.4 Účastnícke obce majú právo ale aj povinnosť zúčastniť sa valného zhromaždenia, na ktorom rozhodujú o veciach týkajúcich sa činnosti spoločného obecného úradu.

8.5 Účastnícke obce majú právo nahliadať do dokladov spoločného obecného úradu, ktoré sa týkajú tejto obce ako aj do všetkých dokumentov týkajúcich sa fungovania spoločného obecného úradu, najmä do dokumentácie týkajúcej sa majetkových a finančných záležitostí spoločného obecného úradu, jej činnosti a hospodárenia s prostriedkami spoločného obecného úradu. Majú právo požadovať vysvetlenia a informácie od štatutára spoločného obecného úradu, ako aj od zamestnancov, prostredníctvom ktorých sa zabezpečuje činnosť spoločného obecného úradu.

8.6 Účastnícke obce vykonávajú svoje práva a povinnosti v zastúpení starostami.

**IX.**

**Výkon činnosti spoločného obecného úradu**

9.1 Výkon činnosti spoločného obecného úradu sa zabezpečuje prostredníctvom:

- Valného zhromaždenia

- Štatutára spoločného obecného úradu

9.2 Valné zhromaždenie je najvyšším orgánom spoločného obecného úradu, na ktorom vykonávajú svoju rozhodovaciu právomoc účastnícke obce. Podrobnosti o formách, zvolávaní, priebehu a právomocí valného zhromaždenia určí organizačný poriadok spoločného obecného úradu.

9.3 Štatutárnym orgánom spoločného obecného úradu v majetkovoprávnych veciach týkajúcich sa spoločnej úradovne a v pracovnoprávnych veciach týkajúcich sa zamestnancov spoločného obecného úradu je starosta zvolený valným zhromaždením za podmienok a spôsobom určeným v stanovách (ďalej ako „zástupca“). Podrobnosti o vzniku a zániku funkcie štatutára, právach a povinnostiach, odmeňovaní a zodpovednosti štatutára určí organizačný poriadok spoločného obecného úradu..

**X.**

**Vznik a zánik účastníctva na zmluve a v spoločnom obecnom úrade**

10.1 Počas platnosti tejto zmluvy môže do spoločného obecného úradu pristúpiť ďalšia obec a to tak, že písomne oznámi svoju vôľu pristúpiť k tejto zmluve štatutárovi spoločného obecného úradu. V tomto prejave vôle uvedie oblasti výkonu, ktorých agendu má záujem zabezpečovať prostredníctvom spoločného obecného úradu. Následne túto skutočnosť štatutár oznámi všetkým účastníckym obciam. Pristúpenie je realizované podpísaním dodatku k tejto zmluve, v ktorej nová obec pristúpi k tejto zmluve a k stanovám a zaplatením príspevkov a platieb na činnosť spoločného obecného úradu. Pristúpenie môže nadobudnúť účinnosť len k 01.01. príslušného kalendárneho roka, ak valné zhromaždenie nerozhodne za výnimočných okolností, že nová obec môže pristúpiť do spoločného obecného úradu aj v priebehu kalendárneho roka.

10.2 Obci, ktorá je účastníkom tejto zmluvy môže jej účastníctvo na zmluve a tým aj účastníctvo v spoločnom obecnom úrade zaniknúť:

* Odstúpením obce od tejto zmluvy
* Vylúčením obce na valnom zhromaždení
* Porušením záväzku v zmysle článku VII bodu 7.2 tejto zmluvy

10.3 Účastnícka obec môže odstúpiť od tejto zmluvy aj bez uvedenia dôvodu a to podaním písomného odstúpenia do rúk štatutára spoločného obecného úradu najneskôr tri mesiace pred skončením kalendárneho roka s účinnosťou odstúpenia ku koncu kalendárneho roka. Na platne podané odstúpenie sa vyžaduje súhlas nadpolovičnej väčšiny všetkých poslancov obecného zastupiteľstva obce, ktorá od zmluvy odstúpila.

10.4 Valné zhromaždenie môže vylúčiť účastnícku obec zo spoločného obecného úradu pre závažné porušenie tejto zmluvy alebo organizačného poriadku spoločného obecného úradu.. Rozhodnutím valného zhromaždenia o vylúčení účastníckej obce zaniká jej účasť v spoločnom obecnom úrade a prestáva byť účastníkom tejto zmluvy. Príspevok na činnosť spoločného obecného úradu ani jeho pomerná časť, ktorý už bol na príslušný rok vylúčenou obcou uhradený sa nevracia a to ani vtedy, ak je obec vylúčená v priebehu kalendárneho roka.

10.5 Porušením záväzku v zmysle článku VII bodu 7.2 tejto zmluvy automaticky zanikne účasť obce v spoločnom obecnom úrade a deň, keď prestala obec vykonávať minimálnu agendu oblasti výkonu prostredníctvom spoločného obecného úradu sa považuje za deň zániku jej účastníctva na tejto zmluve. Príspevok na činnosť spoločného obecného úradu ani jeho pomerná časť, ktorý už bol na príslušný rok obcou, ktorej účasť na zmluve zanikla, uhradený sa nevracia a to ani vtedy, ak obci zanikne účasť v priebehu kalendárneho roka.

10.6 Zánik účastníctva na tejto zmluve nemá vplyv na záväzky obce, ktoré vznikli do dňa, kedy jej účasť na zmluve a v spoločnom obecnom úrade zanikla.

10.7 Po zániku účastníctva obce na tejto zmluve a spoločnom obecnom úrade je štatutár spoločného obecného úradu povinný odovzdať obci všetku potrebnú dokumentáciu a vysporiadať s ňou všetky práva a záväzky, ktoré za trvania účastníctva vznikli, ako aj poskytnúť jej súčinnosť pri preberaní agendy spoločného obecného úradu do vlastnej pôsobnosti, aby boli zo strany spoločného obecného úradu aj zo strany obce splnené všetky povinnosti stanovené právnymi predpismi.

**XI.**

**Príspevok účastníckej obce na činnosť spoločného obecného úradu**

11.1 Každá účastnícka obec platí každoročne na činnosť spoločného obecného úradu celý príspevok dotácie, na základe preneseného výkonu štátnej správy na úseku stavebného poriadku a na vykonávanie pôsobnosti špeciálneho úradu pre miestne komunikácie a účelové komunikácie (ďalej len úsek dopravy) , ako aj vybrané správne poplatky v plnej výške.

11.2 Príspevok je vyjadrený v eurách a centoch.

11.3 Príspevok (správne poplatky ) je účastnícka obec povinná zaplatiť do 15 dní po ukončení štvrťroka odo dňa schválenia valným zhromaždením. Ak účastnícka obec neuhradí príspevok a to ani na základe výzvy štatutára v dodatočne poskytnutej lehote 10 dní, považuje sa to za závažné porušenie tejto zmluvy a môže byť dôvodom na vylúčenie obce z účasti na tejto zmluve a spoločného obecného úradu. Obec, ktorá je v omeškaní s platením príspevku je povinná platiť úroky z omeškania vo výške 20% ročne z dlžnej sumy.

**XII.**

**Hospodárenie spoločného obecného úradu**

12.1 Spoločný obecný úrad hospodári s rozpočtom, ktorý tvoria príspevky účastníckych obcí na zabezpečenie originálnych kompetencií a finančné prostriedky zo štátneho rozpočtu na zabezpečenie výkonu prenesených kompetencií štátnej správy.

12.2 Použitie prostriedkov rozpočtu na stanovený účel zabezpečuje plynule a priebežne štatutár spoločného obecného úradu pre každý kalendárny rok. Rozpočet spoločného obecného úradu musí obsahovať samostatnú položku obsahujúcu rozsah objemu mzdových prostriedkov ako aj rozsah finančných prostriedkov na tovary a služby, vo výnimočných a dostatočne odôvodnených prípadoch (nová právna úprava, organizačné zmeny, systémové opatrenia) sa pravidlá použitia prostriedkov rozpočtu môžu primerane upraviť.

12.3 Štatutár vedie evidenciu použitia rozpočtu na každý kalendárny rok tak, aby bola zabezpečená jej prehľadnosť a dostupnosť.

12.4 Ak štatutár poruší svoje povinnosti pri hospodárení s rozpočtom spoločného obecného úradu, je zodpovedný účastníckym obciam za škodu, ktorá im tým vznikla a to každej podľa pomeru jej príspevku na činnosť spoločného obecného úradu k súhrnu príspevkov ostatných účastníckych obcí.

12.5 Zásady združovania a nakladania s finančnými prostriedkami spoločného obecného úradu určí organizačný poriadok spoločného obecného úradu.

**XIII.**

**Pracovnoprávne vzťahy pracovníkov spoločného obecného úradu**

13.1 Spoločný obecný úrad nemôže byť subjektom pracovnoprávneho vzťahu. Subjektom pracovnoprávneho vzťahu k zamestnancom spoločného obecného úradu je vždy úradujúca účastnícka obec, ktorá je zamestnávateľom, konajúca prostredníctvom štatutára.

13.2 Spoločný obecný úrad zabezpečuje svoju činnosť prostredníctvom personálneho aparátu zamestnancov, ktorý podliehajú pôsobnosti štatutára spoločného obecného úradu.

13.3 Pri zmene úradujúcej účastníckej obce dochádza k prechodu práv a povinností z pracovnoprávnych vzťahov na novú úradujúcu obec. Doterajšia úradujúca obec ako aj nová úradujúca obec prostredníctvom doterajšieho aj nového štatutára informujú aspoň mesiac pred tým, ako dôjde k prechodu zamestnancov o dátume prechodu, dôvodoch prechodu, pracovnoprávnych, ekonomických a sociálnych dôsledkoch prechodu na zamestnancov, plánovaných opatreniach prechodu vzťahujúcich sa na zamestnancov. O prechode práv a povinnosti z pracovnoprávnych vzťahoch platia ustanovenia Zákonníka práce.

13.4 Ďalšie podrobnosti o pracovníkoch spoločného obecného úradu určí organizačný poriadok spoločného obecného úradu.

**XIV.**

**Rezervný fond**

14.1 Vytvára sa rezervný fond.

14.2 Rezervný fond sa vytvára za účelom krytia nárokov z pracovnoprávnych vzťahov, ktoré môžu pracovníkom spoločného obecného úradu vzniknúť počas trvania ich pracovného pomeru ako zamestnancov k úradujúcej účastníckej obci ako zamestnávateľovi alebo po skončení tohto pracovného pomeru a ktoré nie sú pravidelnými predvídanými opakujúcimi sa nárokmi. Ide najmä o odstupné, odchodné a obdobné jednorazové nároky, na ktorých by ako zamestnávateľ mala byť povinná úradujúca účastnícka obec.

14.3 Výšku príspevku účastníckych obcí do rezervného fondu schvaľuje valné zhromaždenie na každý kalendárny rok a to ako paušálnu sumu vyjadrenú v eurách v rovnakej výške pre každú účastnícku obec. Účastnícka obec je povinná zaplatiť príspevok do rezervného fondu do 15 dní odo dňa schválenia jeho výšky valným zhromaždením. Ak účastnícka obec neuhradí príspevok do rezervného fondu a to ani na základe výzvy štatutára v dodatočne poskytnutej lehote 10 dní, považuje sa to za závažné porušenie tejto zmluvy a môže byť dôvodom na vylúčenie obce z účasti na tejto zmluve a zo spoločného obecného úradu. Obec, ktorá je v omeškaní s platením príspevku do rezervného fondu je povinná platiť úroky z omeškania vo výške 20% ročne z dlžnej sumy.

14.4 O použití prostriedkov z rezervného fondu na účel stanovený v bode 14.2 tohto článku rozhoduje štatutár, ktorý vyplatí peňažné nároky vzniknuté počas pracovného pomeru alebo po jeho skončení pracovníkom spoločného obecného úradu, ktorým na ne vznikol nárok.

14.5 Štatutár nesmie prostriedky z rezervného fondu použiť na iný účel, ako je stanovený v bode 14.2 tohto článku.

**XV.**

**Záverečné ustanovenia**

15.1 Zmluvu a organizačný poriadok spoločného obecného úradu je možné meniť len písomným dodatkom podpísaným všetkými zmluvnými stranami.

15.2 Zmluva vrátane organizačného poriadku spoločného obecného úradu je vyhotovená v 8 vyhotoveniach rovnakej právnej sily, z ktorých každý účastník tejto zmluvy obdrží jedno vyhotovenie.

15.3. Právne pomery touto zmluvou a  organizačným poriadkom spoločného obecného úradu výslovne neupravené sa riadia jednotlivými ustanoveniami zákona č. 369/1990 Zb. o obecnom zriadení a ostatnými právnymi predpismi SR.

15.4 Zmluvné strany prehlasujú, že podmienka stanovená v § 20a ods. 4 zákona č. 369/1990 Zb. o obecnom zriadení je splnená a dokladovaná uzneseniami obecných zastupiteľstiev.

15.5 Zmluva vrátane stanov nadobúda platnosť dňom jej podpísania všetkými účastníkmi zmluvy a účinnosť dňa 01.01.2020.

15.6 Všetci účastníci zmluvy zhodne vyhlasujú, že si zmluvu a organizačný poriadok spoločného obecného úradu pred podpisom prečítali a že boli prejednané a schválené obecnými zastupiteľstvami zákonným kvórom, ich obsahu porozumeli a na znak súhlasu zmluvu vrátane stanov podpisujú.

V Raslaviciach , dňa 5.12.2019

------------------------------------------------------

Marek Rakoš

Štatutár spoločného obecného úradu Raslavice

Príloha č. 1 k Zmluve o zriadení spoločného obecného úradu

|  |  |  |  |  |  |  |
| --- | --- | --- | --- | --- | --- | --- |
| **Príloha č. 1 k Zmluve o zriadení spoločného obecného úradu** | | | | | |  |
|  |  |  |  |  |  |  |
| **Obec** | **Ičo** | **Dič** | **oblasť výkon - stavebá agenda** | **oblasť výkon - úsek dopravy** | **Starosta/ka** | **pečiatka /podpis** |
| **Raslavice** | **322521** | **2020624606** | **áno** | **áno** | Rakoš Marek |  |
| **Osikov** | **322482** | **2020623374** | **áno** | **áno** | Ing.Kvokačka Jozef, PhD. |  |
| **Hertník** | **322024** | **2020623066** | **áno** | **áno** | Ing. Semanek Jozef |  |
| **Šiba** | **322652** | **2020624727** | **áno** | **áno** | Lenárt Peter |  |
| **Bartošovce** | **321851** | **2020622934** | **áno** | **áno** | Hudák Václav |  |
| **Janovce** | **322083** | **2020623132** | **áno** | **áno** | Kundrát Ľubomír |  |
| **Vaniškovce** | **595756** | **2020627103** | **áno** | **áno** | Kvokačka Marcel |  |
| **Stuľany** | **322610** | **2020778969** | **áno** | **áno** | Mgr.Billá Hedviga |  |